Ka moraleng Koko Mmutla o be a apea motepa. “Itlhaganeleng bana,” a realo.
“Dijo tša go fihlola di lokile.”
“Re etla, Koko,” Sesi Mmutla a realo, a fofa mpeteng. Sesi Mmutla o be a nyaka go ya sekolong.
Koko a swara hlogo ya gagwe a lekola le phišo ya mmele wa gagwe. “Ga o na bothata,” a realo. “Bjale, tsoga o apare.”
Sesi Mmutla o mmone. “Mmutla wa go seleka,” a mo kgalema. “O di fihlile. Itllaganele, re tla šalela.”
Buti Mmutla o ile a ja motepa wa gagwe. O ile a ya go dula ntlwaneng ya boithomelo. “Mpa ya ka e bohloko, Koko,” a lla. “Ke kwa bohloko kudu ka mpeng. Nka se kgone go ya sekolong.”
Koko a mo tlela le lebotlelo le legolo la sehlare sa go baba. “Tšea,” a realo, “enwa malepole a mabedi gomme o tlo fola.”
“Sepela,” Koko a realo a ba fa dijo tša matena tša sekolong. “Bjale o ithute kudu o boye gae o le bohlale.”
Buti Mmutla a ikgoga ka morago ga sesi wa gagwe. O be a tshelatshela, a bina, a fofa tseleng ya go ya sekolong, mola yena a ikgoga a befetšwe. “Ga ke nyake go ya sekolong,” a ngunguna. “Ke nyaka go hlwa mpeteng.”
Ka iri ya lesomepedi Buti Mmutla o be a nyorilwe. O ile a hlola ka lebati la phapošiborobalelo. Koko o be a le kae? Aowa owa. O be a paka borotho ka moraleng. Buti Mmutla a hemela godimo. O be a nyaka go nwa meetse ebile a nyaka go bapala le motho o mongwe.
Ka iri ya boraro Sesi Mmutla a boa gae. Buti Mmutla o ile a fofa ka lefasetere a kitimela lebating a ba ka morago ga gagwe. “Dumela, Koko,” a realo. “Ke boile sekolong.”
“Re ipshinne kudu,” Sesi Mmutla a realo. “Re bile le thuto ya go thala e abiwa ke ratiroatla wa nnete. Re ithutile go thala ditshegišo. Gomme hlogo ya sekolo o a nyalwa. O re reketše dinotšididi, khekhe le masimpa. Re ipshinne, ga go bjalo, Buti?”
“Ee, ee,” a realo Buti Mmutla. Pelo ya gagwe e be e kgohlomela. Aowaowa. Ba jele khekhe ka letšatši le tee leo a sa yago sekolong ka lona!
“Ya tšhokolete,” Buti Mmutla a bolela maaka. “Khekhe ya tšhokolete ya go ba le easing ya kharamele le ditšheri mo godimo.” Nkabe ke ile sekolong, Buti Mmutla a nagana. Ke duma o kare nkabe ke jele khekhe.
Motho o ile a kokota ka nako yeo. Morutiši wa Buti Mmutla, Mtšana Legotlo o eme lebating. O be a swere poleiti ya seripa sa khekhe se segolo sa bose.
“Dumela, Koko Mmutla,” a realo. “Ke nyamišitšwe ke go kwa gore Buti Mmutla o a lwala ka letšatši la go kgethega ka tsela ye, ke ka fao ke mo swaretšego seripa sa khekhe. O ikwa bjang yena? O kaone?”
Koko le Mtšana Legotlo ba ema ka tlase ga mohlare. “O bile mmutla wa go seleka kudu,” Koko a realo ka tiišetšo. “O tšhabile sekolong!”
“Ke kgopela tshwarelo, Koko. Ke kgopela tshwarelo, Mtšana Legotlo,” Buti Mmutla a lla. “O se mpefelelwe hle.”
“Re tla go lokiša,” a realo Koko. “Ke ipotšiša gore re dire eng.”
“Ke a tseba,” a realo Mtšana Legotlo. “Nkane o sa ntirele komiki ya tee, re je seripa se sa khekhe ya tšhokolete ya bose? Se se tlo mo ruta gore go tšhaba sekolong ke go seleka.”
E ba le boitlhamelo!
Gopola eke Buti Mmutla o nagana go direla Mtšana Legotlo karata, ye a bego a tlo mo fa yona ge a eya sekolong ka letšatši la go latela. Go be go tla be go ngwadilwe eng ka karateng ye? Šišinya gore bana ba gago ba dire karata ye.